Source: https://www.juridice.ro/432328/cjue-prevenirea-utilizarii-sistemului-financiar-in-scopul-spalarii-banilor-si-al-finantarii-terorismului.html
Timestamp: 2019-06-19 00:05:02+00:00

Document:
JURIDICE.ro » CJUE. Prevenirea utilizării sistemului financiar în scopul spălării banilor și al finanțării terorismului
Citiri: 2.073
C-235/14 (Safe Interenvios) „Trimitere preliminară – Prevenirea utilizării sistemului financiar în scopul spălării banilor și al finanțării terorismului – Directiva 2005/60/CE – Măsuri de precauție privind clientela – Directiva 2007/64/CE – Servicii de plată în cadrul pieței interne”
Cererea de decizie preliminară privește interpretarea articolului 11 alineatul (1) din Directiva 2005/60/CE a Parlamentului European și a Consiliului din 26 octombrie 2005 privind prevenirea utilizării sistemului financiar în scopul spălării banilor și finanțării terorismului, coroborat cu articolele 5, 7 și 13 din această directivă, astfel cum aceasta a fost modificată prin Directiva 2010/78/UE a Parlamentului European și a Consiliului din 24 noiembrie 2010 (Directiva privind spălarea banilor).
Această cerere a fost formulată de Curtea de Apel Barcelona, Spania, în cadrul unui litigiu între Safe Interenvíos SA, societate care gestionează transferul de fonduri către alte state membre decât cel în care este stabilită sau către state terțe prin intermediul conturilor sale deschise la instituții de credit, pe de o parte, și trei instituții de credit, pe de altă parte, în legătură cu închiderea de către acestea din urmă a conturilor deținute de Safe Interenvíos SA, întrucât aveau suspiciuni legate de spălarea banilor. În fapt, în urma descoperirii unor nereguli cu privire la agenții care transferau fonduri prin intermediul conturilor deținute de Safe Interenvíos SA la instituțiile de credit, acestea au solicitat respectivei societăți informații. Întrucât societatea a refuzat să le furnizeze, băncile au procedat la închiderea conturilor deținute de această societate.
Instanţa de trimitere a adresat Curţii mai multe întrebări preliminare privind compatibilitatea reglementării naționale de transpunere a Directivei 2005/60 cu dreptul Uniunii.
În hotărârea pronunţată, Curtea a precizat că articolul 5, articolul 7, articolul 11 alineatul (1) și articolul 13 din Directiva 2005/60 astfel cum aceasta a fost modificată prin Directiva 2010/78 trebuie să fie interpretate în sensul că nu se opun unei reglementări naționale, care, pe de o parte, permite aplicarea de măsuri standard de precauție privind clientela în măsura în care aceasta este constituită din instituții financiare în cazul cărora respectarea măsurilor de precauție este supusă supravegherii atunci când există o suspiciune de spălare a banilor sau de finanțare a terorismului în sensul articolului 7 litera (c) din această directivă și, pe de altă parte, impune instituțiilor și persoanelor reglementate de directiva menționată să aplice, în funcție de o analiză a riscului, măsuri sporite de precauție privind clientela în situațiile care, prin natura lor, pot prezenta un risc mai mare de spălare a banilor și de finanțare a terorismului în sensul articolului 13 din aceeași directivă, cum este transferul de fonduri. În plus, chiar și în lipsa unei asemenea suspiciuni sau a unui asemenea risc, articolul 5 din Directiva 2005/60, astfel cum a fost modificată prin Directiva 2010/78, le permite statelor membre să adopte sau să mențină în vigoare dispoziții mai stricte dacă aceste dispoziții urmăresc să consolideze combaterea spălării banilor și a finanțării terorismului.
De asemenea, Curtea a hotărât că directiva 2005/60, astfel cum a fost modificată prin Directiva 2010/78, trebuie să fie interpretată în sensul că instituțiile și persoanele reglementate de această directivă nu pot aduce atingere sarcinilor de supraveghere a instituțiilor de plată pe care autoritățile competente trebuie să le îndeplinească în conformitate cu articolul 21 din Directiva 2007/64/CE a Parlamentului European și a Consiliului din 13 noiembrie 2007 privind serviciile de plată în cadrul pieței interne […], astfel cum a fost modificată prin Directiva 2009/111/CE a Parlamentului European și a Consiliului din 16 septembrie 2009, și nu se pot substitui acestor autorități. Directiva 2005/60, astfel cum a fost modificată prin Directiva 2010/78, trebuie să fie interpretată în sensul că, deși o instituție financiară poate să țină seama, în cadrul obligației de supraveghere care îi revine cu privire la clientela sa, de măsurile de precauție aplicate de o instituție de plată cu privire la propria clientelă, toate măsurile de precauție pe care le adoptă trebuie să fie adaptate la riscul de spălare a banilor și de finanțare a terorismului.
În final, Curtea a statuat că articolele 5 și 13 din Directiva 2005/60, astfel cum a fost modificată prin Directiva 2010/78, trebuie să fie interpretate în sensul că o reglementare națională adoptată fie în temeiul marjei de apreciere permise statelor membre de articolul 13 din această directivă, fie în temeiul competenței prevăzute la articolul 5 din directiva respectivă, trebuie să fie compatibilă cu dreptul Uniunii și în special cu libertățile fundamentale garantate de tratate. Deși o astfel de reglementare națională, care are ca scop combaterea spălării banilor sau a finanțării terorismului, urmărește un obiectiv legitim care poate justifica o restrângere a libertăților fundamentale și deși faptul de a presupune că transferurile de fonduri efectuate de o instituție reglementată de directiva menționată în alte state decât cel în care este stabilită prezintă întotdeauna un risc mai mare de spălare a banilor sau de finanțare a terorismului este adecvat pentru a asigura atingerea obiectivului vizat, această reglementare depășește totuși ceea ce este necesar pentru atingerea obiectivului pe care îl urmărește, în măsura în care prezumția pe care o instituie se aplică oricărui transfer de fonduri, fără a prevedea posibilitatea de a o înlătura în cazul transferurilor de fonduri care în mod obiectiv nu prezintă un asemenea risc.
Aflaţi mai mult despre Curtea de Justitie a Uniunii Europene (CJUE), finanțarea terorismului, sistem financiar, spalarea banilor

References: articolul 5
 articolul 7
 articolul 11
 articolul 13
 articolul 5
 articolul 21
 articolul 13
 articolul 5